A Bizottság 2690/1999/EK rendelete
(1999. december 17.)
új takarmány-adalékanyagok engedélyezéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2562/1999/EK [1] bizottsági rendelettel módosított, a takarmány-adalékanyagokról szóló, 1970. november 23-i 70/524/EGK tanácsi irányelvre [2] és különösen annak 3. cikkére,
mivel:
(1) A 70/524/EGK irányelv úgy rendelkezik, hogy új takarmány-adalékanyagok a tudományos és műszaki ismeretek fejlődésének figyelembevételével engedélyezhetők.
(2) A legutóbb a 97/40/EK [3] irányelvvel módosított, a takarmányban található enzimek, mikroorganizmusok és ezek készítményeinek felhasználásáról és forgalmazásáról szóló, 1993. december 14-i 93/113/EK tanácsi irányelv [4] - a 70/524/EGK irányelvtől eltérve - felhatalmazta a tagállamokat, hogy ideiglenesen engedélyezzék az enzimek, mikroorganizmusok és készítményeik felhasználását és forgalmazását.
(3) Új adalékanyagokra vagy adalékanyagok új alkalmazásaira akkor adnak ideiglenes engedélyt, ha azok - a takarmányokban megengedett szinten - nem hatnak károsan az ember vagy az állatok egészségére, illetve a környezetre, és nem ártanak a fogyasztónak az állati termékek tulajdonságainak megváltoztatásával; ha a takarmányokban való jelenlétük ellenőrizhető és ha a rendelkezésre álló eredmények alapján joggal feltételezhető, hogy kedvezően hatnak a szóban forgó takarmányok tulajdonságaira vagy az állattenyésztésre, ha azokat ilyen takarmányokhoz hozzáadják.
(4) A munkavállalók munkahelyi biztonságának és egészségvédelmének javítását ösztönző intézkedések bevezetéséről szóló 89/391/EGK tanácsi irányelv [5] és a hozzá kapcsolódó egyedi irányelvek - különösen a legutóbb a 97/65/EK bizottsági irányelvvel [6] módosított, a munkájuk során biológiai anyagokkal kapcsolatos kockázatoknak kitett munkavállalók védelméről szóló 90/679/EGK tanácsi irányelv [7] - maradéktalanul alkalmazandók azokra a munkavállalókra, akik a takarmány-adalékanyagokat használják és kezelik.
(5) A tagállamok által a 93/113/EK irányelv 3. cikkének megfelelően beterjesztett dokumentációk vizsgálata arra utal, hogy az enzimek és mikroorganizmusok csoportjába tartozó készítmények egy része ideiglenesen engedélyezhető.
(6) A takarmányozási tudományos bizottság kedvező véleményt adott e készítmények ártalmatlanságát illetően.
(7) Az e rendeletben előírt intézkedések összhangban vannak a Takarmányok Állandó Bizottságának véleményével,
ELFOGADTA EZT A RENDELETET:
1. cikk
Az "Enzimek" csoportjába tartozó, e rendelet I. mellékletében felsorolt készítményeket a 70/524/EGK rendeletnek megfelelően, az említett mellékletben meghatározott feltételekkel engedélyezni kell takarmány-adalékanyagként.
2. cikk
A "Mikroorganizmusok" csoportjába tartozó, e rendelet II. mellékletében felsorolt készítményeket a 70/524/EGK rendeletnek megfelelően, az említett mellékletben meghatározott feltételekkel engedélyezni kell takarmány-adalékanyagként.
3. cikk
Ez a rendelet az Európai Közösségek Hivatalos Lapjában való kihirdetését követő 20. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1999. december 17-én.